Summary: Tosta, un proxecto europeo que promove as linguas e culturas minorizadas, chega a Rianxo en forma de festival coincidindo coas súas festas máis grandes, a Guadalupe.

TOSTA é un proxecto de colaboración entre axentes culturais de comunidades lingüísticas minorizadas do eixo Atlántico de Europa. Combina a promoción da creación artística, a celebración da diversidade lingüística e cultural, a xestión equilibrada das linguas nun proxecto internacional e unha estratexia comunicativa innovadora. Irlanda, Gales, Escocia, Cornualles, Frisia, Galiza e Euskal Herria son as nacións embaixadoras xunto cos socios europeos en cada país: Topagunea (Euskal Herria), Celtic Neighbours (Gales), Ealain Na Gaeltachta (Irlanda), Afûk (Frisia), Sabbal Mor Ostaig (Escocia), Golden Tree Productions (Cornualles) e A Mesa Pola Normalizacion Lingüística e Deputación da Coruña (Galiza). O envío dunha "carga cultural" en forma de containers mariños é a escusa para vertebrar un percorrido que visibilizará en traballo colaborativo previo. Un artista de cada territorio realizou unha residencia noutro, integrado na comunidade local onde creará unha obra de calquera disciplina que se presentará á chegada dos containers a cada porto. Por exemplo, a escultora galesa Luned Rhys Parri estivo aquí en Galiza, e a músico coruñesa Belém Tajes fixo a súa residencia en Irlanda. Tosta e a Guadalupe O 9, 10 e 11 de setembro, logo de case un ano de traballo da Mesa en colaboración coa Deputación da Coruña, será a quenda de Rianxo, vila mariñeira seleccionada para que o festival galego se leve a cabo. Entre outras actividades haberá a actuación musical de Tosta Banda, composta por artistas de todos os países envolvidos no evento, co respaldo de Xurxo Souto, Guadi Galego ou o grupo de 'txalapartaris' Oreka TX. O festival coincide coas festas da Guadalupe, procesión marítima incluída e tamén o Rock in Rian (o 10 de setembro), con Cuchufellos, Nao, Dakadarría, Zënzar e Mafalda.


Summary: ENTREVISTA Centos de persoas concentráronse, convocadas pola CIG, en contra da política de contratación do SERGAS. Entre elas moitos e moitas profesionais sen praza, que sofren a precariedade das listas de substitución. Falamos con Mayra Dorribo, representante de Sanitarios Galegos Públicos (SAGAP)

Centos de persoas concentráronse este mércores pola mañá en centros hospitalarios de toda Galicia en demanda dun cambio na política de contratación do SERGAS, criticando o abuso dos contratos precarios para cobertura de baixas e a aplicación da taxa de reposición, que está supoñendo a redución do número de prazas de persoal sanitario e, en consecuencia, unha degradación na atención e nas condicións laborais. A CIG denuncia que o SERGAS realizou no último ano 100.000 contratos por días As concentracións foron convocadas pola CIG, que esixe o "correcto uso de las listas pool" e que deixen de realizarse contratos por horas ou días, unha práctica que segundo Rocío Mosquera, conselleira de Sanidade, é "excepcional", pero que segundo as centrais sindicais é máis que habitual, recorrendo por sistema a instrumentos que deberían ser, efectivamente, excepcionais, coma os contratos por acumulación de tarefas. A CIG denuncia que o SERGAS realizou no último ano 100.000 contratos por días. O sindicato esixe contratos nominais (substitución dunha persoa por outra) e suprimir a taxa de reposición, coa convocatoria dunha oferta pública de emprego que cubra todas as prazas que foron amortizadas e suprimidas. CIG-Saúde considera, finalmente, que o problema "non se vai solucionar ata mudar a política de persoal e sanitaria". María Xosé Abuín, máxima responsable do sindicato, chamou a desvincular esta política do pacto de contratación: "O pacto é un instrumento que barema méritos e confecciona listas en función destes, a única que ten competencias para os contratos é a administración que é quen decide como, cando e durante canto tempo se fan". Esta situación tamén foi denunciada este mércores no Parlamento. O PSdeG-PSOE denunciou "a precarización dos profesionais sanitarios que acumulan ata 26 contratos temporais distintos nun mes". Carmen Acuña afirmou que a Xunta "atenta contra os dereitos dos profesionais", rexeitando "as prórrogas ás que teñen dereito" e evitando repoñer vacantes "mais que con contratos lixo". Acuña acusou o Goberno galego de "agochar un masivo recorte e un auténtico ERE encuberto na sanidade pública galega", Nas concentracións tamén participou o persoal eventual do SERGAS, os e as profesionais sen praza fixa e que están inscritas nas listas de contratación e que son quen están a sufrir en primeiro termo a precariedade nas fórmulas escollidas polo Goberno galego para realizar os contratos. Este persoal eventual vén denunciando dende o pasado ano esta situación, que os condena ao paro e a condicións laborais "indignas". Unha parte destes profesionais vén de crear un sindicato, Sanitarios Galegos Públicos (SAGAP) para defender este colectivo de persoal sanitario sen praza fixa e esixir unha mellora na súa situación. Falamos con Mayra Dorribo, unha das súas representantes. Por que criticades a política de contratación do SERGAS? A actual política de contratación do SERGAS baséase na realización de contratos por acumulación de tarefas, unha modalidade pensada para dar resposta a situacións puntuais de incrementos de demanda. Pero agora mesmo ese tipo de contratos estase utilizando para todo: para cubrir vacacións, para cubrir días de libre disposición programados, para cubrir baixas... Faise un uso abusivo deste tipo de contratos, cando o lóxico sería que as substitucións -por exemplo, se unha persoa marcha de vacacións- fosen nominais: se son 15 días, pois eu substitúo esa persoa os 15 días. Pero non é así: fanse contratos por días e varias persoas cobren esas vacacións. Os contratos por acumulación de tarefas permiten traballar un máximo de 180 días por ano. Non adquires ningún dereito laboral, non tes dereito a vacacións, nin aos días de libre disposición, nin aos descansos obrigados en función dos días e horas que traballas (por exemplo as 12 horas entre turno e turno). Ademais, non podes realizar o teu traballo de forma normal: non podes facer seguimento de pacientes. "Os contratos por acumulación de tarefas permiten traballar un máximo de 180 días por ano. Non adquires ningún dereito laboral, non tes dereito a vacacións, nin aos días de libre disposición, nin aos descansos obrigados" A situación, supoño, é moito peor para as persoas que non están nos primeiros postos das listas, non si? As listas corren moi pouco. En Santiago somos 1088 persoas apuntadas na lista de contratación de enfermaría e poden estar traballando as cen ou duascentas primeiras e con contratos moi precarios. En Vigo a situación é semellante: dos 1.400 apuntados poden estar traballando trescentos. No anterior pacto de contratación había o denominado paro biolóxico: se ti estabas moi arriba na lista e traballabas un número determinado de días, durante un tempo non podías ser chamado de novo, polo que gañaban opcións os que estaban en lugares máis relegados. As listas eran máis dinámicas, polo que a xente máis nova, a que acaba de rematar as carreiras, podía comezar a traballar. Agora non: esas cen persoas que encabezan a lista traballan moito, ás veces sen descansos. "Somos moitos os que estamos traballando apenas un par de meses ao ano. Con iso non pode vivir ninguén, a xente está marchando a outros países" A situación era distinta antes, para todas as persoas apuntadas nas listas? Eu hai unha década que rematei a carreira e durante moito tempo traballei de forma normal, con bastante estabilidade, traballando moitos meses ao ano, pero no último ano e medio a situación cambiou. Antes, ademais, case todas as persoas da lista conseguían traballar, e hoxe faino a cuarta parte, con sorte. E somos moitos os que estamos traballando apenas un par de meses ao ano. Con iso non pode vivir ninguén, a xente está marchando a outros países. A maior parte das persoas que rematan as carreiras nin pensa en quedar aquí. Os contratos por días e a precariedade que sufrides prexudica a atención aos pacientes? Como profesionais esiximos uns dereitos laborais e unha condicións dignas. Pero non é só iso: as nosas condicións, o feito de ter que ir un día a un sitio e outro día a outro, o estrés que iso provoca, a imposibilidade de conciliar a vida laboral coa familiar, que te chamen ás dúas da tarde para entrar a traballar ás tres..., todo inflúe na calidade asistencial que lles dás aos usuarios e usuarias. Isto, no fondo, é un recorte: se ti contratas menos e en peores condicións, recortas a calidade do servizo. "Non hai transparencia: nós non podemos ver en tempo real o número de orde de chamamento, que contrato ten cada persoa, cando o comeza e cando o remata" A conselleira de Sanidade defendeu publicamente que o sistema era transparente. Estades de acordo? Onte a conselleira dixo que o sistema era transparente, que as listas de contratación eran públicas e que estaban baseadas nun pacto de contratación. Pero a realidade é que non hai transparencia: nós non podemos ver en tempo real o número de orde de chamamento, que contrato ten cada persoa, cando o comeza e cando o remata... Ademais, hai moitos erros nos chamamentos, tense dado o caso de que dúas persoas eran chamadas para un mesmo posto no mesmo día. Hai moita opacidade e isto ademais provoca moita rivalidade entre compañeiros, porque esta situación obríganos a estar sempre alerta. "É unha convocatoria recadatoria: cada persoa paga máis de 30 euros de taxas para participar nun proceso no que non ten opcións. Iso si, tes que participar para poder estar o máis arriba posible nas listas de contratación" Criticades tamén, por insuficiente, a oferta pública de emprego... A previsión de prazas para enfermaría, por exemplo, é de entre 50 e 60, unha cantidade ridícula, cando nas últimas oposicións, só en enfermaría, se convocaron 1.100 prazas. É unha convocatoria recadatoria: cada persoa paga máis de 30 euros de taxas para participar nun proceso no que non ten opcións. Iso si, tes que participar para poder estar o máis arriba posible nas listas de contratación. Ademais, vén xente doutras comunidades autónomas, igual que nós imos a outros lugares. Por que decidistes crear un sindicato? Nos últimos meses tentamos dar a coñecer a nosa situación e esixir os nosos dereitos sen pertencer a ningunha organización sindical. Pero atopamos moitas trabas para facelo, polo que ao final decidimos crear un sindicato, SAGAP (Sanitarios Galegos Públicos), para poder representarnos como colectivo. Nós aínda non podemos convocar concentracións, polo que nesta ocasión decidimos unirnos á convocatoria da CIG para loitar pola sanidade pública e de calidade. Non estamos ligados a ningunha organización sindical pero tampouco estamos en contra de ningunha. "O sistema sanitario público en Galicia era moi bo, grazas aos seus profesionais, pero na actualidade un persoal estresado e con malas condicións non pode ofrecer unha boa calidade asistencial" A situación pode agravarse? O gran prexudicado é o usuario e a usuaria da sanidade pública, que non reciben o servizo que merecen. O sistema sanitario público en Galicia era moi bo, grazas aos seus profesionais, pero na actualidade un persoal estresado e con malas condicións non pode ofrecer unha boa calidade asistencial. E isto pode rebentar algún día: xa sucedeu nunha ocasión o caso dun bebé que morreu en Ferrol por unha mala práctica. E o SERGAS asumiu a súa responsabilidade, porque a persoa que o atendeu non tiña experiencia con neonatos e estaba contratada por 48 horas. Non só loitamos polos nosos dereitos laborais, senón por unha sanidade pública e de calidade para todas e todos.


Summary: A Iniciativa Galega pola Memoria demanda que a Mesa do Parlamento anule o nomeamento dunha das salas do Parlamento co nome de Antonio Rosón. Asemade, solicita unha homenaxe ás vítimas e outra ás loitadoras antifranquistas.

Tras tombar a terza feira o Partido Popular (PP) unha iniciativa do Bloque Nacionalista Galego para retirar o nome de Antonio Rosón Pérez dunha das salas do Parlamento, a Iniciativa Galega pola Memoria (IGM) transmitiu á Mesa do Parlamento que "foi un militar golpista e integrante da Falanxe desde a primavera de 1936". Amais, subliñan que Rosón "dirixiu unha represión extremadamente violenta na comarca de Becerreá e os Ancares, como máxima autoridade militar, entre xullo e setembro de 1936", acabando coa vida de máis de 30 persoas e aplicando "múltiples formas de violencia física e psicolóxica, detencións, humillacións, extorsións e castigos". Perante a defensa que fai o PP de Rosón, nomeado presidente da Galiza antes da aprobación do Estatuto de Autonomía, é cualificada pola IGM como un "relato parcial e intencionalmente incompleto da biografía do personaxe", que agocha a "súa executoria falaxista, golpista e represora, ben acreditada pola hemeroteca, pola memoria oral e pola documentación oficial". Pacto de silencio "O Parlamento non pode honrar a unha persoa como Antonio Rosón", sentencia a entidade, que apunta que o nomeamento responde ao "pacto de silencio, de amnesia e impunidade da transición española", combinado coa "actitude de opcións políticas que en pleno século XXI non renegan do pasado franquista e fan bandeira do incumprimento da Lei de memoria histórica e da legalidade internacional", explica a plataforma. Retirada do nomeamento Por todo isto, a IGM cuestiona o acordo da mesa do lexislativo do pasado 27 de xullo que aprobou a denominación da sala de voceiros -co apoio do PP, o voto en contra do BNG e a abstención do PSdeG-, reclamando que sexa retirado o nome de Rosón e substituído polo "dunha persoa que teña unha traxectoria íntegra de defensa dos valores democráticos e dos dereitos de Galiza". Ademais, solicitan a organización dunha homenaxe "ás vítimas da represión franquista da Galiza", en colaboración coas asociacións da memoria e con representación das vítimas. Asemade, a agrupación de entidades tamén propón unha segunda homenaxe do Parlamento dedicada á resistencia antifranquista galega, "homes e mulleres que deben ser honradas como combatentes contra a ditadura e loitadoras polas liberdades", salientan.


Summary: No mitin en Ferrol realizado por AGE, a candidata Yolanda Diaz cargou contra a política laboral de Feijóo. Beiras, pola súa parte, considerou inadmisíbel "que 200 anos despois da Revolución francesa a igrexa non pague impostos".

AGE realizou a última hora da tarde desta cuarta feira o seu acto central na cidade de Ferrol. No mitin que tivo lugar no Teatro Jofre, participaron canda Yolanda Díaz e Xosé Manuel Beiras, Bernardo Maiz, Suso Basterrechea, Xosé Manuel Pazo e Manolo Dios. Yolanda Díaz, candidata número 2 de AGE, alertou de que "á luz das cifras" a seguinte comunidade en ser rescatada será Galiza. Segundo Díaz, a vontade de Feijóo "non pasa pola mellor das condicións sociais", motivo que explicaría que "o paro medrase até nun 42%" durante a lexislatura que remata. A candidata insistiu na importancia das políticas de benestar, para o que máis unha vez apostou por unha reforma fiscal e a persecución da fraude. Pola súa banda Xosé Manuel Beiras reprochou que algúns "fagan bandeira do patriotismo constitucional" cando despois "pisotean os seus principios", como o do pleno emprego, a gratuidade da xustiza ou un sistema impositivo progresivo. Logo de afirmar que o "réxime político da fraude da transición está roto" Beiras asegurou que "o problema é sistémico". Por último o cabeza de lista de AGE por A Coruña, considerou inadmisíbel "que 200 anos despois da Revolución francesa a igrexa non pague impostos". Crítica aos debates electorais Asemade desde Alternativa Galega de Esquerda, a través dun comunicado, amosaron a súa disconformidade co formato de debates electorais entre as tres forzas políticas con representación parlamentar. "AGE considera os debates entre PP, PSOE E BNG como unha escenificación baleira que non achegará ningún criterio de valor para a cidadanía" reza o comunicado.


Summary: 13 persoas mortas e un cento de feridas logo de que unha furgoneta collese varias persoas na céntrica vía da capital catalá. Esta noite foron abatidos en Cambrils cinco terroristas que pretendían cometer un novo atentado

O terrorismo golpea de novo. Desta vez, na capital catalá, Barcelona, e na súa principal e máis coñecida arteria. Unha furgoneta atropelou na tarde deste xoves centos de persoas na Rambla, en pleno centro da cidade e nun dos lugares máis visitados por barceloneses e turistas. Hai 13 persoas falecidas e un cento de feridas. O condutor, a bordo dunha furgoneta branca, superou pouco despois das 17 horas un semáforo en vermello á altura da rúa Bonsuccés, na parte alta da vía principal. O vehículo saltou o paso de peóns, atropelou varios dos peóns que cruzaban e baixou pola zona peonil da Rambla facendo eses durante varios metros. Hai 13 persoas falecidas e un cento de feridas O centro de Barcelona foi de inmediato cercado por policías que tamén buscaban unha segunda furgoneta que tería sido alugada polos autores do atentado. Atopouse ás poucas horas na localidade de Vic. Durante a noite foron abatidos, ademais, cinco terroristas que pretendían cometer un novo atentado en Cambrils. Os Mossos d'Esquadra frustraron o ataque despois de que os sospeitosos se lanzasen nun vehículo contra un control policial no paseo marítimo da localidade tarraconense. Durante a noite foron abatidos, ademais, cinco terroristas que pretendían cometer un novo atentado en Cambrils A Policía cre que hai datos que relacionan o ocorrido en Barcelona cunha explosión producida a noite anterior na localidade tarraconense de Alcanar onde morreu unha persoa e outra resultou ferida. A explosión destruíu por completo a vivenda e nela atopáronse restos dunha vintena de bombonas de gas butano e propano. No seu momento, pensárase que todo se debera a unha acumulación de gas. A Generalitat puxo en marcha un gabinete de crise presidido por Carles Puigdemont. Tanto Puigdemont como a alcaldesa Ada Colau, estaban fóra da cidade e dirixíronse rapidamente a Barcelona. Tamén o presidente do Goberno, Mariano Rajoy, a vicepresidenta e o ministro de Interior interromperon as súas vacacións para viaxar á capital catalá. "Cataluña foi terra de paz e de acollida e non deixaremos que nos dobreguen", afirmou Puigdemont nunha comparecencia ante os medios na que tamén estaba Colau e o vicepresidente Oriol Junqueras. "Barcelona é e foi sempre unha cidade de paz, aberta ao mundo e orgullosa da súa diversidade e seguirao sendo", dixo despois Colau. O Colexio de Periodistas de Cataluña lembra as recomendacións para a cobertura xornalística de actos terroristas, elaboradas conxuntamente co Consell de l'Audiovisual de Catalunya, e publicadas hai uns meses. Entre elas está a de non publicar imaxes de cadáveres ou dunha "crueldade excesiva". Este venres ás 12 horas están convocadas concentracións de solidariedade con Barcelona en moitas cidades e vilas galegas Este venres ás 12 horas están convocadas concentracións de solidariedade con Barcelona en moitas cidades e vilas galegas. Os actos, encabezados por un minuto de silencio, terán lugar ante as sedes dos concellos. >> Pode seguir aquí o minuto a minuto de eldiario.es


Summary: Antón Sánchez, coordenador nacional de Anova, será o viceportavoz primeiro do grupo parlamentar de En Marea.

A correlación de forzas interna -Podemos ten 7 parlamentares, Anova apenas 2- non se traduciu na distribución de funcións e tarefas dentro do grupo parlamentar de En Marea e, destarte, Antón Sánchez e non Carmen Santos será a segunda voz da confluencia no Hórreo. "É certo que a sensibilidade de Antón ten menos presenza no grupo, mais non o é menos que se fixo acredor a ser viceportavoz, polo seu bon traballo na pasada lexislatura e polo seu coñecimento das mecánicas da institución", dixeron as fontes de En Marea consultadas por Sermos. A cabeza visíbel de Podemos Galiza será, portanto, a viceportavoz segunda. Canto á negociación para facer parte da Mesa, a opción que xoga En Marea é Eva Solla, deputada supervivente de AGE e secretaria xeral do Partido Comunista de Galiza.


Summary: O galego Javier Gómez Noya vén de proclamarse este domingo, en Chattanooga (Tennessee, Estados Unidos), campión mundial do medio ironman por segunda vez na súa carreira deportiva, e comeza de forma inmellorábel a súa 'semana fantástica' na que ha buscar unha histórica dupla de títulos mundiais, logrado só por el mesmo en 2014.

O triatleta de 34 anos ten de novo o seu físico ao cen por cen e cando está en plena forma é moi difícil, por non dicir imposíbel, de bater. O único quíntuplo Campión do Mundo de Tríatlon gañou o Ironman 70.3 –Mundial de Medio Ironman– cun tempo total de 3 horas 49 minutos e 45 segundos. A versión máis madura de Gómez Noya, que cociña pouco a pouco os seus trunfos, apareceu en Estados Unidos para abraiar o mundo, e remontar o estadounidense Ben Kanute unha diferenza de 4 minutos 16 segundos no tramo de medio maratón, no que o galego simplemente voou. Saíu da auga en cabeza, cóbado con cóbado con Kanute, pero o americano moveu máis vatios que ninguén en bicicleta para gañar terreo a todos os seus rivais, mais Noya continuaba aí. E como non, coas zapatillas de correr non houbo cor. No último tramo o galego fíxose inalcanzábel e imposíbel de bater. Cando levaba 13 quilómetros, Javi chegou co seu tren a pé máis fondeiro e para que o estadounidense non o seguise, volveu ao seu pasado máis explosivo. Seguiu directo até os 21.097 metros e fechou a proba con 3 horas 49 minutos e 45 segundos. Viña de gañar o Medio Ironman de 2014, pero esta parece ser a antesala definitiva para dar o esperado gran salto ao Ironman en 2018. Duplo premio antes de buscar o hexacampionato en distancia olímpica Segundo o previsto, por méritos propios e non por falta de rivais de nivel, Gómez Noya alzou a segunda fita de meta das tres que compoñen a chamada 'Tripla Coroa' do Ironman 70.3. Gañou en Dubai a segunda fita o pasado mes de febreiro e ten cita coa terceira o vindeiro mes de novembro en Bahrein. Após do primeiro éxito, chega a terza feira Rotterdam para loitar contra o esgotamento, o jet-lag e a diferenza de puntos de Mario Mola na clasificación xeral das Series Mundiais. En Holanda, ao balear valeríalle ser quinto para revalidar o título logrado en 2016 e Javi é consciente de que non depende de si mesmo. Aínda así, ha saír a gañar. A Mola, a Jonathan Brownlee, a Richard Murray, e a toda a comandancia xeral da distancia olímpica na que xa reinou cinco veces, máis que ninguén.


Summary: ENTREVISTA | Pontevedra acolleu este sábado un acto de homenaxe aos 30 anos de actividade da Asociación pola Defensa da Ría (APDR). Falamos co seu presidente, Antón Masa

A finais do ano 1987 nacía a Asociación pola Defensa da Ría (APDR) co obxectivo de loitar contra a degradación da ría de Pontevedra. Neste últimos 30 anos a entidade traballou pola eliminación da totalidade dos vertidos contaminantes (urbanos e industriais) que van parar aos ríos, pola paralización dos recheos na ría, pola desaparición da contaminación atmosférica producida por fábricas ou vehículos, por un urbanismo máis sostible... E traballou, por suposto, polo traslado de ENCE e Elnosa fóra da Ría de Pontevedra. Este sábado o Teatro Principal da cidade acolleu un acto de homenaxe á asociación, no que participaron persoeiros históricos como Arturo Estévez ou Daniel Soutullo, socios fundadores e membros da súa Xunta Xestora; Fernando Martínez Vilanova, a quen se lle encomendou o deseño do logotipo; ou Leonor González, Nené, vicepresidenta da Xunta Xestora e presidenta da Xunta Directiva no período 1991-1997. Lembrouse a figura do seu primeiro presidente, Fernando Martínez Sarandeses, e fíxose un recoñecemento público do traballo de persoas como Célia Cortizo, Lidia Torres ou Aida Dantas, entre moitas outras. Elvira Riveiro, Susana Trigo e Calros Solla puxeron a poesía e PITER, RALPH & TERY a música, nun acto conducido pola actriz Mónica Caamaño e o xornalista Xabier Fortes. Ao acto asistiron tamén o alcalde de Pontevedra, Miguel Anxo Fernández Lores, e a Presidenta da Deputación, Carmen Silva, "polo papel xogado polas dúas administracións na loita anti-ENCE, nomeadamente no tema da prórroga concedida a ENCE e a pretensión da empresa pasteira de apropiarse do Pazo de Lourizán", destaca a APDR. Falamos co seu presidente, Antón Masa. "Cando comezamos, hai 30 anos, eramos minoría quen pensabamos que había que preocuparse da defensa do medio e que había que sacar ese complexo industrial do interior da ría. E agora a practica totalidade da xente está nesta posición" 30 anos dan para moito. A APDR é coñecida (sobre todo fóra de Pontevedra) pola súa loita contra a continuidade de ENCE no interior da ría, pero nestas tres décadas levastes a cabo moitísimas máis accións, non si? Si, moita xente relaciónanos exclusivamente coa loita contra ENCE e Elnosa, e efectivamente unha gran parte da nosa actividade está centrada nese tema. Pero no acto púidose ver que nestes 30 anos fixemos unha gran diversidade de cousas. Grazas a unha demanda interposta pola APDR, Tafisa aceptou como mal menor o traslado, e así o fixo. E despois fixemos moitas campañas polo tratamento dos residuos sólidos urbanos, contra os vertidos, pola protección do lobo e moitas outras actividades pequenas pero que contribúen a que calle na xente unha concienciación medioambiental global. Que vitorias ou avances destacarías? Conseguíronse moitas cousas. Unha vitoria que é innegable é que o gran nivel de concienciación ambiental da comarca de Pontevedra e o gran nivel de oposición á presenza do complexo de Celulosas-Elnosa se deben en boa medida á existencia da APDR e á súa acción. Cando comezamos, hai 30 anos, eramos minoría quen pensabamos que había que preocuparse da defensa do medio e que había que sacar ese complexo industrial do interior da ría. E agora a practica totalidade da xente está nesta posición. E non só por unha cuestión medioambiental ou de saúde, senón económica: a economía da comarca de Pontevedra ten que xirar sobre a potenciación dos valores que ten a ría. E este cambio é unha gran vitoria, innegable e que non ten marcha atrás. "A Ría de Pontevedra, que ten todas as características para ser motor da comarca, está sendo deixada de lado para potenciar un tipo de industrialización obsoleta e que non crea postos de traballo" En Galicia dáselles ás rías e aos seus valores económicos e ambientais a importancia que merecen? Vemos a situación en Ferrol, O Burgo, Pontevedra ou en Arousa, coa ameaza da Mina de Touro... O valor que teñen as rías é fundamental. Unha ría coma a de Pontevedra, que ten todas as características para ser motor da comarca, está sendo deixada de lado para potenciar un tipo de industrialización que é totalmente obsoleta e que non é capaz de dar resposta aos obxectivos cos que foi impulsada, principalmente a creación de emprego. Iso fracasou: ENCE e Elnosa apenas crean postos de traballo e en cambio a ría tiña daquela 10.000 empregos que pasaron a ser agora 400. Ademais dese valor económico, ten tamén un gran valor medioambiental e paisaxístico e unhas grandes posibilidades para promover un turismo diferente ao que se vén dando ata agora. A ría vai ser o gran motor económico da comarca, e non Ence-Elnosa, que son un freo á economía da zona. En que fase está agora a loita contra a continuidade de ENCE e Elnosa en Lourizán, tralas manobras realizadas polo Goberno do PP? Temos interpostos dous recursos polo tema da prórroga a ENCE e máis recursos contra a continuidade de Elnosa. Tamén imos seguir cunha vixilancia constante, denunciando nos tribunais -como fixemos hai uns días- que na planta se están a levar a cabo obras sen licenza municipal. E mantemos alegacións á renovación da súa Autorización Ambiental. Non imos abandonar nunca a vía xudicial, pero entendemos que a vía xudicial debe ir sempre acompañada de presión social. De cara aos vindeiros anos a clave vai estar en que consigamos facer ver que o problema de ENCE prexudica a toda Galicia, de xeito que todo o país se mobilice contra esta prórroga. Dende logo, nós cremos que ENCE e Elnosa non van quedar aí 60 anos. "Non imos abandonar nunca a vía xudicial, pero entendemos que a vía xudicial debe ir sempre acompañada de presión social" É un tema de país, polo tanto? Que impacto ten en toda Galicia a existencia de ENCE en Pontevedra? Hai un tema, que para nós é clave, que é a repoboación forestal con eucaliptos, que ten moitísimo que ver coa presenza de ENCE. O problema de ENCE vai moito máis aló de ser un problema local ou comarcal, é un problema de toda a nación. Galicia ten un problema, que é a presenza de ENCE na Ría de Pontevedra. Temos o monte que temos porque temos Celulosas-Elnosa aquí. Estamos traballando moi duramente na recollida de sinaturas para impulsar unha ILP de protección do bosque autóctono, pero non somos quen de facer ver que este problema está ligado intimamente a ENCE e que ENCE é quen dita a política forestal neste país. "Temos o monte que temos porque temos Celulosas-Elnosa aquí. ENCE é quen dita a política forestal neste país" Pola APDR pasaron nestes 30 anos milleiros de persoas, hoxe contades con máis de 500 socios e socias. Isto é unha mostra dunha entidade viva, cunha forte implantación social en Pontevedra? A asociación funciona cunha Xunta Directiva de doce persoas e na actualidade temos case 600 socios e socias. É unha cifra moi importante, hai moi poucas entidades no noso país que teñan ese número de participantes; ADEGA ten máis de mil, pero é unha entidade de ámbito galego. Pero o apoio social que temos é moito maior: non é baladí que ano tras ano sexamos quen de mover a máis de tres mil persoas nunha manifestación. Hai que destacar, igualmente, o apoio institucional que recibimos por parte do Concello de Pontevedra, da Deputación e da maior parte dos concellos da ría, e tamén a colaboración de moitísimos colectivos e movementos sociais da comarca. Temos un problema, iso si, en que a maioría dos nosos socios e socias son xente dunha certa idade, e que non somos quen de involucrar a xente máis nova.


Summary: 259 son os casos activos de coronavirus na Galiza, segundo os datos comunicados polo Sergas este sábado 11 de xullo. Un dos positivos permanece ingresado na UCI do Hospital Álvaro Cunqueiro (Vigo). Outros tres pacientes están en unidades de hospitalización,

Na Galiza hai 259 casos activos de coronavirus notificados, segundo os datos comunicados polo Sergas na mañá deste sábado 11 de xullo. A Consellaría de Sanidade sinala que un dos positivos permanece ingresado na UCI do Hospital Álvaro Cunqueiro (Vigo). Trátase do home que viaxou en autobús de Madrid a Vigo esta semana. Outros tres pacientes están en unidades de hospitalización, catro menos que os comunicados onte. 255 casos positivos permanecen nos seus domicilios. Dos 259 casos positivos notificados na Galiza, 203 correspóndense coa área sanitaria de Lugo (sete máis que onte), 22 na Coruña (tres menos), Santiago ten 14 (mesmo número que na sexta feira), Vigo ten 10 (seis menos), Ourense conta con con 5 (tres máis, habendo catro infectados en Beariz), Pontevedra ten 4 (mesma cifra que onte), e a área de Ferrol rexistra un caso (un menos ca onte). Dentro do total de casos rexistrados na Galiza, hai un vinculado con centros residenciais, que se corresponde cun traballador dunha residencia de maiores de Burela. O Sergas comunica que non hai persoas usuarias infectadas. Pola súa banda, os curados aumentan en 28, até un total de 10.926. A pandemia deixa até o momento 619 persoas falecidas na Galiza, das cales 274 foron de persoas usuarias de residencias. Baixan as PCR realizadas O número de PCR realizadas até a data na Galiza ascende a 213.244, o que supón 2.595 máis no día de onte. Con todo, esas 2.595 PCR supón unha cifra máis baixa que os tres días anteriores na Galiza, nos que se realizaron 3.114, 3.207 e 2.662 probas.


Summary: A finais deste 2022 verá a luz un álbum colectivo, impulsado por Deleite, no que Verto, Familia Caamagno ou Radio Océano versionan a Juan Pardo, Siniestro Total, Goma 2 ou Andrés Dobarro. Este venres Ataque Escampe publica "Por última vez", unha canción que gravou en 1967 Ana Kiro, "a Máis Grande" para a formación compostelá.

No ano 1967 Ana Kiro participou coa canción "Por última vez" no festival de Benidorm, o evento que todos os anos reunía a moitas das estrelas da canción melódica de todo Estado. Non gañou un certame que este ano regresa para escoller a representante de España en Eurovisión, con Tanxugueiras como finalista, pero o tema editouse nun single do selo Belter con "Siempre te amaré" como Cara B. Ademais de Ataque Escampe e Verto, está confirmada a participación no disco de Familia Caamagno, Radio Océano, Ale González, Os Amigos dos Músicos, Eladio y los seres queridos ou La casa de los ingleses55 anos despois Ataque Escampe vén de publicar a súa versión de "Por última vez", un adianto dun álbum colectivo no que distintos grupos e artistas actuais están a gravar versións de clásicos da canción popular galega. O proxecto, titulado Puro Deleite, é unha iniciativa da marca galega de leite creada por gandeiros e gandeiras e que nos últimos anos xa apoiou outras iniciativas culturais. O disco será unha realidade nos últimos meses deste ano 2022. Hai uns meses xa coñecemos a versión da "Muiñeira de Chantada" realizada por Verto."Por se cabe algunha dúbida, a Máis Grande é Ana Kiro. É unha das iconas máis rotundas que temos no país a nivel musical, pero non sempre se lle recoñeceu o mérito, como pasa con moitas artistas populares", din Ataque Escampe De momento, ademais de Ataque Escampe e Verto, está confirmada a participación de Familia Caamagno, Radio Océano, Ale González, Os Amigos dos Músicos, Eladio y los seres queridos ou La casa de los ingleses. Entre os artistas e formacións versionadas atopamos, por exemplo, Juan Pardo, Siniestro Total, Goma 2 ou Andrés Dobarro."Por se cabe algunha dúbida, a Máis Grande é Ana Kiro, e cando alguén ten esa categoría xa non fai falla explicalo", destacan Ataque Escampe nas súas redes sociais subliñando que "é unha das iconas máis rotundas que temos no país a nivel musical, pero non sempre se lle recoñeceu o mérito, como pasa con moitas artistas populares". O grupo escolleu este tema co obxectivo de reivindicar á artista "indo a unha parte da súa carreira que aquí é máis descoñecida"O grupo escolleu este tema co obxectivo de reivindicar á artista "indo a unha parte da súa carreira que aquí é máis descoñecida". "Nos anos 60 e 70, Ana estaba aínda emigrada en Barcelona e gravaba para o selo Belter en castelán. Os seus discos desa época non nos emocionan polo pouso galego das letras e as músicas, senón simplemente polo estupenda que era como cantante", explica a banda compostelá.Nesta emotiva canción de ruptura, "Ana soa delicada e poderosa a un tempo". "Se nos achegamos un pouco a ese carácter delicado e poderoso da orixinal xa podemos estar contentos", conclúen as Ataque Escampe, que na súa xa longa traxectoria publicaron outras versións de clásicos galegos, dende o "Para che falar de amor" de Andrés Dobarro ata a "Música Feliz" de Os Resentidos, pasando mesmo pola "Festa Malandrómica" de Malandrómeda."Por última vez" ten música orixinal de Mario Sellés e letra de Vicente Beltrán, adaptada ao galego por Ataque Escampe. Gravada e mesturada por Carlos Quintá n'As Gonzalinhas (Lalín) en xuño de 2021, a versión contou coa produción artística do Hevi.


Summary: ENTREVISTA Tras ampliar a representación municipal do BNG nas eleccións do 24M o alcalde de Pontevedra fala con paixón do modelo urbano da cidade que, advirte Miguel Anxo Fernández Lores, non é "ningún milagre", senón o froito de anos de "decisións políticas".

Miguel Anxo Fernández Lores fala con paixón, con frases que máis ben son fervenzas. Tras lograr ampliar a representación municipal do BNG nas eleccións do 24M o alcalde de Pontevedra emprega a mesma vehemencia para defender a súa ideoloxía e identidade nacionalista como para explicar con pragmatismo o modelo urbano que o seu goberno vén desenvolvendo. Dende o seu despacho, na céntrica rúa Michelena, convida a observar o que acontece ao abrir a fiestra: "escóitase falar á xente. Antes, por aquí pasaban 14.000 coches ao día", ilustra para resumir un proxecto de cidade que, afirma, non é "ningún milagre", senón resultado do "sentido común", de tomar "decisións políticas" malia ás resistencias e de "non facer tolerías como poñer un transporte público que non leve a ninguén". "Hai que facer cousas, ser sensato e contar coa xente", tamén vencer o "conservadurismo" que, admite, ás veces xorde nas propias filas. Vimos dunhas eleccións nas que se falou moito de cambio. No entanto, en Pontevedra os cambios foron na oposición, na que se resituaron as forzas, mentres o grupo de goberno aumentaba a súa representación. Como leu este resultado? Nós somos un goberno alternativo, sempre o fomos. Agora estase falando, por exemplo, da relixión e da separación Igrexa-Estado e nós levámolo facendo dende hai tempo. Somos un goberno democrático, con gran participación, cun modelo urbano punteiro no mundo... Aquí non hai que cambiar, haberá que profundar na transformación dunha cidade feita para as persoas, que é exemplo internacional e mellora a calidade de vida dos cidadańs, que é a función dos alcaldes. Temos un concello saneado, que paga a provedores, que xera actividade económica... E que é a única cidade que ten crecemento vexetativo positivo. Algunha expectativa xeraremos na xente para que a xente se decida a vivir e ter fillos aquí. O que pasa é que se tentan vender outras cousas. "Se eu vivise en Madrid, se cadra estaba na órbita de Podemos, porque é unha resposta a un sistema corrupto; pero nós estamos aquí e xa aplicamos un modelo crítico e insubmiso" Eu valoro positivamente eses procesos alternativos. Se eu vivise en Madrid, se cadra estaba na órbita de Podemos, porque é a resposta ante un sistema corrupto. Pero nós aquí estamos elaborando un modelo alternativo absolutamente crítico e insubmiso coas decisión que o capitalismo internacional aplica no mundo, no país e en Pontevedra en particular. Nós tomamos decisións contra ese sistema, como non aceptar o recorte das pagas extraordinarias ou seguir dando servizos. Por que aquí eses movementos alternativos o peso doutros sitios? Porque o Goberno municipal de Pontevedra está facendo o que ten que facer e porque o BNG foi historicamente crítico co sistema. Outra cousa é se fomos quen de transmitirllo á cidadanía; nós estamos no goberno e temos máis capacidade de chegar á xente. Os cidadáns apostan por un goberno que xera confianza coa súa xestión municipal e que ademais está ao tanto das posicións críticas e de cambio do sistema. Isto percíbese así, cun modelo urbano que a cidadanía sente como seu. Polo tanto, cambiar para que? Para volver a ese modelo de Pontevedra anodina e triste da que a xente quería marchar? A respecto desas medidas máis simbólicas, como esa separación entre Igrexa e Concello, nos municipios nos que se comeza a facer agora xorden hostilidades e resistencias. No seu momento, en Pontevedra tamén atopou esa hostilidade pola banda dos poderes fácticos da cidade? "Eu represento os cidadáns en cuestións administrativas e civís, pero non no relixioso; o Concello está para o que está" Si, pero eu creo que a cidadanía valora a coherencia. Nós dende o primeiro momento dixemos que aquí hai unha sociedade moi elitista que é o Liceo Casino, que fai "puestas de largo" e esas cousas. Eu son respectuoso cos seus socios, pero o alcalde non participa desas cuestións. Aquí hai entidades e tradicións relixiosas nas que nós non participamos; nós dixemos que o voto a San Sebastián o debe facer unha autoridade relixiosa ou quen a autoridade relixiosa considere. Eu represento os cidadáns en cuestións administrativas e civís, pero non no relixioso, con independencia das miñas crenzas. Tampouco imos aos touros, mentres que antes o alcalde ía aos touros, a súa dona agasallaba puros e regalaban entradas. Nós devolvímolas xa na oposición e no goberno o que fixemos foi un convenio para utilizar a praza de touros 360 días ao ano para facer eventos deportivos, concertos e o que consideremos conveniente. A raíña das festas, a Semana Santa... sempre fomos moi claros con estas cuestións, e iso é coherente nunha cidade tradicionalista, pero que sabe que o Concello está para o que está. A xente sábeo e non houbo grandes problemas. Tamén houbo problemas con algúns sectores a respecto das peonalizacións, pero agora a xente decátase de que esta é unha cidade na que agora a cidadanía e a vida na rúa é o importante. Nós non enganamos a ninguén. Cre un erro identificar as mareas como un todo? Creo que a oposición, a crítica, o cambio de modelo para este país ten que partir deste país. Para min, trasladar cousas que veñen de fóra, por moi modernas que sexan, creo que ten pés de barro. En todo caso, pode ser a remodelación dunha esquerda estatal, ou ao mellor un recambio do Partido Socialista. Eu son nacionalista e defendo que somos nós, tomando as decisións de aquí, os que temos que cambiar o que haxa que cambiar. Os intereses de Galiza non os vai defender ningunha forza que non teña os pés na terra. Se veñen achegar cousas, benvidos sexan. Pero se veñen na mesma liña que estaban outros que gobernaron sempre aquí e non estamos de acordo, pois teranos enfronte, que lle imos facer. Nós apoiamos a todas mareas e forzas alternativas que apareceron polo país para gobernar fronte ao PP. Aquí, a única forza que votou contra a miña investidura foi esa. "Nós apoiamos as mareas e forzas alternativas para gobernar fronte ao PP; aquí, a única forza que votou contra a miña investidura foi esa" É un pouco estraño nun Concello absolutamente democrático e transparente. Mesmo poderían estar na Xunta de Goberno, con voz e voto. Obviamente non van levar cuestións fulcrais no funcionamento do Goberno, pero si poderían levar algunha xestión, sen ningún problema. Pero dinnos que non temos case nin dereito a cobrar. Pois non. Sexamos sensatos. Eu valoro que haxa forzas políticas que defendan as súas posición, trataranse os temas que queiran, pero nós temos a responsabilidade de gobernar. Hai algo paradigmático neste tema: Nesta cidade hai a reivindicación dunha circunvalación libre de peaxe dende hai vinte anos. Fixéronse distintos trazados, levouse o máis lonxe posible da cidade... E agora hai un proxecto parcial, fixéronse as alegacións para corrixir defectos medioambientais. Pero eu non me podo opoñer algo que levo pedindo toda a vida. Ou o tratamento de lixo a través da compostaxe: agora danse as condicións para facelo polo cambio da lei do solo, a parroquia vota por unanimidade que se instale alí, pero opóñense a isto. Pero isto ten que ir para adiante; se non vai adiante en Pontevedra, hai que olvidarse de poñela en ningún sitio de Galiza. Nós facemos as cousas con sentido común. Fala do modelo urbano de Pontevedra, premiado en múltiples ámbitos nos últimos anos. Como valora que o presidente da Xunta poña en dúbida eses premios? Vou poñer un exemplo: ao premio ONU-Hábitat, que entrega a ONU, presentáronse 4.500 proxectos. No Estado español presentáronse 100 proxectos e seleccionáronse 50 no Ministerio de Fomento que foron considerados como boas prácticas. Dentro deses había proxectos da Xunta de Galiza, tamén da Junta de Andalucía, de Madrid e doutros lugares. Eses 50 proxectos foron a Nairobi, á sede de ONU-Hábitat, xunto a outros 400, e alí un xurado internacional seleccionou os 50 mellores. En Dubai, outro xurado elixe once proxectos e o único de Europa foi o de Pontevedra. Cando o recibimos felicitáronme a ministra de Fomento e Feijóo, pero despois en campaña dinse moitas parvadas. Como non vai valer o premio se el se presentou? Sería ridículo. Tamén nos deron o premio da Fundación Bloomberg en Nova York, déronnos o premio Intermodes polo Metro Minuto, déronnos dous premios pola seguridade viaria... Isto é unha realidade porque, por exemplo os datos que temos de seguridade viaria están entre os cinco mellores do mundo, os datos de Pontevedra só resisten comparación con Oslo, Chicago, Oxford de algún distrito de Sidney. Non nos dan premios por criterios políticos e dánnolos aínda que, por exemplo, non haxa ningún financiamento europeo para as peonalizacións, todo é para as smart cities e todo iso. "A N-550 pasaba polo centro histórico, con 28.000 vehículos ao día; agora non pasa ningún, puxemos árbores" O que hai que facer é eliminar coches, reducir a velocidade e acalmar o tráfico. Agora abrimos a fiestra e escóitase falar á xente. A estrada N-550 pasaba polo centro histórico, 28.000 vehículos ao día. Agora, ningún, puxemos árbores. Isto, como o explicamos? Pódese facer, pero hai que tomar decisións políticas para facelo. E se poñemos escusas, non se fai nada. E todo o mundo sabe o que hai que facer: cidades habitables, feitas para as persoas. Dáse premios a cidades por reducir a contaminación un 10% e nós reducímola un 90% e un 60% no conxunto da cidade. Imos fóra e non o cren. Entón, cal é o cambio que hai que facer? Volver cara a atrás? Que o vehículo privado ocupe o espazo público para vinte persoas? E se tes tres coches, tes que ter tres espazos? Eu estou namorado desta cidade e encantado co que estamos facendo, porque sei que a xente quere que o fagamos, aínda que houbese oposición mediática e política. Pero non é o que pensa a sociedade. E a cidade medra, porque hai calidade de vida. Eu estou moi orgulloso, pero aínda temos que mellorar, porque non chegamos a todos os sitios. Neste sentido, un dos retos que ten a cidade por diante, aínda que non dependa directamente do Concello, é a cuestión da permanencia de ENCE. Achegámonos a 2018 e semella que nada vai cambiar... Isto é unha auténtica falta de vergoña. Os propietarios de ENCE mercárona cando xa sabían que había unha data de caducidade, mercaron un derrubo cunha rendibilidade máxima, co consello de administración como único beneficiario. Dende 1988, cando se aprobou a lei de costas, houbo 30 anos para buscar unha alternativa. Quen a ten que buscar? A empresa. Quen o ten que decidir? A Xunta, que é a que pode facer polígonos industrais. A Xunta apela á cuestión laboral e aos datos da EPA. "Eu aspiro a que nos terreos de ENCE estea a praia de Pontevedra; non se pode presionar a xente con 250 postos de traballo" Eu sempre poño un exemplo esaxerado dun cadriño dos empregados dunha funeraria que dicía: "morra hoxe, non agarde a mañá". Aquí pecharon empresas de 300 traballadores porque a Xunta non lles pegaba e ninguén puxo o berro no ceo. Pero aquí, como hai un consello de administración cunha ex ministra de Medio Ambiente... Ese é un espazo marítimo-terrestre recuperable e eu aspiro a ter aí a praia de Pontevedra. Hai que sacar iso de aí e dedicar ese espazo con lecer, con marisqueo... Por iso pelexamos por isto, aínda que non sexa competencia nosa. E estou convencido de que o vai funcionar vai ser a demanda da xente; o PP nestas eleccións dixo que había que mantela e o resultado está aí. Non se pode presionar a xente con 250 postos de traballo, é o vixésimo oitavo sector en xeración de emprego na cidade. Faise moita demagoxia: eses postos de traballo valen pero os da administración, os da construción ou os dos medios de comunicación non valen? Todas estas cuestións e moitas outras tamén están sobre a mesa na negociación das deputacións provinciais. Como ve o panorama, especialmente despois do acontecido en Lugo? "Ninguén pode ter a mínima dúbida de que o PP vaia seguir presidindo a Deputación pola nosa culpa" O de Lugo é unha cuestión persoal. O PSdeG e o BNG chegaron a un acordo e un señor, a título persoal, fixo un tamayazo. Iso pode acontecer sempre, igual que no BNG podería haber unha persoa que se corrompa, e se o houbese actuaría en consecuencia. Nas deputacións o BNG formula unha negociación a nivel galego, a min paréceme ben esa coherencia. Aquí, en Pontevedra, do que falamso é do que consideramos que deberíamos esixir para que haxa un cambio, que obviamente é necesario, porque hai unhas formas caciquís de actuar. As condicións van ser sobre as regras de xogo, sobre a equidade no trato... Imos poñer unhas regras de xogo, pero obviamente non imos permitir que siga gobernando o PP, nunca o fixemos. Ninguén pode ter a mínima dúbida de que o PP vaia seguir presidindo a Deputación pola nosa culpa. Todo isto dase nun ciclo electoral no que as eleccións xerais e as galegas están no horizonte. O escenario é moi efervescente e semella que o PP está nun fin de ciclo. Como interpreta este panorama? Eu creo que vai haber unha gran transformación. Xa se notou nas europeas e notouse máis nas municipais agás nalgúns lugares. Eu creo que vai haber forzas emerxentes e a min paréceme importante que haxa representación galega a nivel de Estado. Eu sería partidario de que haxa unha candidatura galega sempre e cando saibamos que vai facer alí, cuns principios moi claros. As cousas deben ser planificadas, porque os saltos no baleiro e os avances en falso son contraproducentes. Se podemos ter unha representación que defenda os intereses do país por riba de todo, moi ben. E nas autonómicas, xa veremos.


Summary: Arbo, Maceda, A Mezquita ou Verín son algúns dos concellos afectados polos incendios nestas xornadas, destacando polo seu alcance o da capital da comarca de Monterrei. Precisamente, os membros das forzas da seguridade consultadas por 'Nós Diario' apuntan ao seu carácter intencionado.

Os responsábeis das forzas de seguridade do Estado e dos equipos de extinción de fogos da Xunta da Galiza non teñen dúbida de que o incendio de Verín foi provocado. Neste sentido, sinalan a Nós Diario que o fogo apareceu en tres focos distintos pouco antes das 15 horas da terza feira, chegando a sumar a media tarde máis de 12 focos diferentes en diversos puntos do concello de Verín. Na mesma liña, destacan que as condicións climáticas non eran nun primeiro momento "as máis propicias para a propagación do lume, posto que non había vento, que é o elemento chave na expansión das chamas". A opinión é partillada desde a Consellaría de Medio Rural e do Concello de Verín. Así, o máximo responsábel do departamento, José González, afirmou a "indiscutíbel intencionalidade dos lumes" e asegurou que "unha imaxe tomada desde un dos medios aéreos certificaba o inicio de varios focos de maneira simultánea, mentres os equipos de extinción protexían as parroquias de Sousas e Ábedes", dous dos núcleos do municipio máis afectados polos lumes. Concello de Verín O tenente de alcalde de Verín, Diego Lourenzo, comenta a Nós Diario que "até 12 focos foron prendidos nunha liña de dez a quince quilómetros de lonxitude". "O fogo empezou en Cabreiroá, e cando o estaban apagando os servizos de extinción xurdiu outro foco en Santo Antón, moi perto do casco urbano da vila e de moitas vivendas, o que demostra a súa intencionalidade", destaca o tenente de alcalde. Os fogos "fixéronos para causar o maior dano posíbel", acrecenta Lourenzo, quen destaca que "o modelo e o operativo foron diferentes a outras ocasións". Desta vez, o lume non comezou no medio do monte, senón achegado aos núcleos de poboación e moi próximo ás casas, destaca Lourenzo, quen entende que "o máis importante é o cambio de modelo e como estaba organizado, porque cando os equipos estaban traballando nun fogo, comezaba a arder noutro punto". O incendio de Verín "evoluciona favorabelmente" e permite desactivar a alerta por proximidade ás casas As forzas de seguridade As forzas de seguridade do Estado traballan en dúas hipóteses sobre o modus operandi dos incendiarios. Unha delas sinala que "os lumes foron causados polo método tradicional dunha ou varias persoas movéndose a pé ou nun vehículo de motor para prender os fogos". A outra, a que lle dan máis credibilidade membros da Garda Civil de Verín en declaracións a Nós Diario é que "os lumes foron provocados por artefactos incendiarios lanzados por vía área desde un dron, o que explicaría que os focos xurdisen nunha liña recta tan perfecta". Os membros das brigadas consultados por Nós Diario non cuestionan o carácter intencionado dos lumes pero consideran que "podería mitigarse o seu impacto se a capacidade de resposta do operativo contra o lume fose máis rápido". "Non pode ser que os avións contra os lumes da Xunta tarden unha hora en chegar da Limia a Verín, cómpre que os aparatos estean cargados de auga, unha operación que leva media hora, e que os motores estean quentes, outro proceso que leva media hora", afirman. Doce focos simultáneos até o casco urbano de Verín: "Quen provocou o incendio quixo causar o maior dano posíbel" Os incendios da Mezquita, tamén, semellan intencionados. Así, en declaracións a Nós Diario, o alcalde do concello, o nacionalista Rafael Pérez, sinala que a primeira resposta aos fogos procedeu "da motobomba e das brigadas do concello e dos veciños voluntarios, uníndose ao tempo a nós os equipos de Medio Rural". "A nosa crítica non é ao operativo de extinción da Xunta, que fixo o que puido dada a situación de Verín", continúa Pérez, quen reclama "unha mudanza de fondo na política forestal do Goberno galego". O alcalde da Mezquita dá por feito que os fogos no seu concello foron provocados e reclama políticas de prevención con profesionais durante todo o ano. Nese sentido, explica que "A Mezquita é un dos poucos concellos que ten conformada a súa brigada municipal contra incendios, pero son necesarias brigadas profesionais de prevención durante todo o ano para pór en valor o territorio e rematar coa praga dos lumes". As cifras do lume Os incendios levan calcinadas nas últimas horas máis de 1.500 hectáreas. Á cabeza dos mesmo sitúase o de Verín, con máis de 600 hectáreas, o de Mourenta e A Barcala en Arbo, con 487 hectáreas, o da Mezquita con 150 hectáreas, o de Maceda coa mesma extensión e o de Calvos de Randín con 50 hectáreas. A Xunta procedeu onte a solicitar ao Goberno do Estado declarar como zona gravemente afectada polas emerxencias, o que popularmente se coñece como zona catastrófica, os concellos do Barco de Valdeorras, Carballeda, Courel, O Incio, Oímbra, Pobra de Brollón, Quiroga, Rubiá, e Verín co fin de acelerar o reparto de axudas.


Summary: A formación de Alexis Tsipras supera o 35% dos votos, practicamente a mesma porcentaxe obtida en xaneiro, e supera amplamente a Nova Democracia (28%). A abstención creceu nove puntos, ata o 45%. Syriza, seis escanos por debaixo da maioría absoluta, volverá formar goberno con ANEL

Os gregos e gregas renovaron a súa confianza en Syriza e en Alexis Tsipras, outorgándolles unha clara vitoria electoral e unha ampla maioría, con porcentaxes moi semellantes ás dos comicios celebrados en xaneiro. A pesar de que as sondaxes previas indicaran unha vantaxe moito máis axustada, os primeiros resultados deixaron clara moi pronto a vitoria da coalición esquerdista. Antes das oito da tarde, con só un 25% escrutado, o líder de Nova Democracia, Vangelis Meimarakis, xa recoñecera a vitoria de Tsipras. Syriza impúxose cun 35,47% dos votos e 145 deputados (fronte ao 36,3% e 149 escanos de xaneiro). Nova Democracia, nun deputado, o PASOK creceu 4 e o KKE mantivo os seus escanos. Os centristas de To Potami perderon seis deputados, e os nacionalistas de ANEL caeron 3. A Unión de Centristas entrou na cámara por vez primeira. A coalición de esquerdas liderada por Tsipras queda moi preto da maioría absoluta, fixada en 151 escanos. Pouco despois das nove da noite Tsipras confirmaba a intención de repetir o pacto ao que xa chegara en xaneiro con ANEL, iniciando os contactos con esta forza de corte nacionalista para formar goberno. Unha das incógnitas da xornada estaba centrada en constatar o apoio dos e das votantes a Unidade Popular, a escisión de Syriza pola súa esquerda, formada por algúns destacados dirixentes que abandonaron a coalición rexeitando o acordo acadado co Eurogrupo. Finalmente, Unidade Popular ficou fóra do Parlamento, cun 2,86% dos apoios, por debaixo do 3% esixido, que supoñen algo máis de 154.000 votos. Reaccións en España Pouco despois de que se coñecesen os resultados, tanto o líder de Podemos, Pablo Iglesias, coma o de Izquierda Unida, Alberto Garzón, felicitaron a Alexis Tsipras a través de twitter. "Os gregos están dicindo ben claro a quen queren de primiero ministro. Felicidades, @tsipras_eu Forza, amigo", escribiu Iglesias, que o venres participou no mitin de peche de campaña de Syriza. "Gaña Syriza amplamente en Grecia. Felicidades @atsipras @KaragkounisSt Traballaremos para que en España axudemos a cambiar a nosa Europa", escribiu Garzón. Entre o cansancio e a presión da troika A cidadanía grega votou por terceira vez en oito meses. En xaneiro deulle unha clara maioría a Syiriza, que quedou ao borde da maioría absoluta. En xullo Alexis Tsipras botoulle (e gañoulle) un pulso á troika e ao BCE cun referendo no que o 61% dos e das votantes rexeitaron as esixencias de austeridade e o memorando proposto polo Eurogrupo. Porén, finalmente o Goberno grego acabou aceptando unha dura axenda de recortes, a pesar de que o propio Tsipras a cualificou de "chantaxe". O paso atrás dado por Tsipras provocou, por unha banda, unha forte crítica interna en Syriza que cristalizou na marcha dun bo número de deputados e algúns ministros, conformando unha nova formación -Unidade Popular- apoiada pola expresidenta do parlamento Zoe Konstantopoulou e o propio Yanis Varoufakis. Pola outra, a xestión da vitoria acadada no referendo contribuíu a incrementar a sensación de cansancio e reforzou a idea de que non hai opcións reais de reducir a presión imposta polas institucións da UE. A pesar da clara vitoria de Tsipras, este cansancio deixouse ver nos resultados, a través dun forte aumento da absención, que creceu nove puntos con respecto a xaneiro e acadou o 45% do total. Iso, a pesar de que o voto en Grecia é obrigatorio. A pesar da clara vitoria de Tsipras, este cansancio deixouse ver nos resultados, a través dun forte aumento da absención, que creceu nove puntos con respecto a xaneiro e acadou o 45% do total Alexis Tsipras asegurara esta mañá, no momento de exercer o seu voto en Atenas, que confía en que os cidadáns lle dean "un goberno forte" e un "mandato de continuidade" para poder "romper co antigo réxime". "Os gregos non permitirán que outros decidan por eles", engadiu. Syriza deberá xestionar unha crise moi profunda e aplicar as esixencias do novo rescate, recortes e privatizacións a cambio dunha achega de 86.000 millóns de euros destinados en boa medida a pagar a débeda do país.


Summary: Os contaxios diarios descenden a 158 e a taxa de positividade mantense por baixo do 2%

Os pacientes Covid hospitalizados na Galizaa descenderon en 18 até os 348, mentres que os casos activos reducíronse a 3.092 nunha xornada na que os novos contaxios baixaron lixeiramente a 158. A presión hospitalaria redúcese en cinco das sete áreas sanitarias galegas, xa que na de Santiago e Barbanza aumentan a oito os pacientes Covid en críticos -un máis- e soben a 41 os doutras unidades -outro máis-, así como na de Pontevedra e O Salnés, onde aínda que caen a oito as persoas en UCI -unha menos-, aumentan a 25 as que se atopan noutras unidades -dúas máis-. En canto aos casos activos seguen a tendencia descendente e redúcense a 3.092, o que supón 165 menos que a xornada anterior. No entanto, aumentan lixeiramente na área de Ourense -aínda que se mantén co menor número da Galiza- até 213 -cinco máis que a xornada anterior-, mentres que descenden nas outras seis. Pola súa banda, os contaxios detectados con calquera tipo de proba caeron a 158 -dez menos que a xornada anterior-, dos que 126 foron positivos confirmados por PCR nas últimas 24 horas. A taxa de positividade -porcentaxe de infeccións por test PCR realizados- segue por baixo do 2%. Galiza rexistrou desde o inicio da pandemia 2.284 falecidos diagnosticados con este coronavirus após notificar na noite desta cuarta feira Sanidade unha nova vítima, un home de 93 anos na área da Coruña que presentaba patoloxías previas. A última vez que Sanidade comunicou só un falecido foi o 27 de decembro de 2020. Desde entón, durante máis de dous mes, superouse ese dato diario -aínda que en varios días comunicáronse cifras de diferentes xornadas-.


Summary: O Teatro Colón da Coruña acolleu durante a xornada deste sábado un encontro entre unhas 200 profesionais do ámbito da escenografía galega no marco da iniciativa "A Cultura é un dereito", unha proposta da área de Cultura da Deputación da Coruña.

Organizada pola área de Cultura da Deputación da Coruña, o Teatro Colón acubillou este sábado a xornada "A escena galega sobre o palco do Colón. Os procesos de creación nas artes escénicas na Galicia do século XXI", que xuntou máis de 200 persoas relacionadas coas artes escénicas. Ao longo deste sábado debateuse ao redor dos procesos de creación aos que se enfrontan quen se dedican ás artes escénicas desde o punto de vista artístico. A xornada encetou coa conversa "Os procesos creativos na ensinanza das artes escénicas", que levou a Carlos Neira, Daniel Salgado e Carlos Sante a analizaren baixo a moderación da tamén directora de escena, Irene Moreira, como se produce o achegamento á creación por parte dos alumnos e alumnas, tras finalizaren a aprendizaxe das diferentes técnicas interpretativas. A continuación, o iluminador e deseñador de espazos escénicos Baltasar Patiño e a escenógrafa Laura Iturralde foron entrevistados polo dramaturgo Afonso Becerra. Unha conversa que abordou como as estruturas sonoras e visuais están ter un maior protagonismo e influencia á hora de compoñer novos espectáculos. A sesión de mañá pechou coa conversa "Narrativas escénicas". Un diálogo entre o director de escena Xulio Lago e a actriz Areta Bolado, que formularon as súas visións persoais sobre a construción do relato escénico contemporáneo. Completa o programa a mesa redonda sobre a relación das persoas profesionais da interpretación –actores, actrices, bailaríns, etc…-, cos procesos de creación, en que participaron Esther Carrodeguas, Patricia Lorenzo, Eduardo Alberto Rodríguez 'Tatan', Olga Comeselle e Pablo Reboleiro. Aliás, o apartado expositivo da xornada "A escena galega no palco do Colón" rematou coa actividade "A Dirección de escena e a dramaturxia", con Tito Asorei, Gena Baamonde, Quico Cadaval e Ruth Balbís. Como colofón a esta xornada de debate e reflexión sobre a realidade escenográfica galega, catro compañías teatrais -Elefante Elegante, Prácido Domingo, Caramuxo Teatro e Manicómicos-, artellaron un bloque de exhibición nos espazos menos convencionais, e ao tempo menos coñecidos, do Teatro Colón. Variedade de profesionais A área de Cultura da Deputación da Coruña salienta que "se por algo se caracterizou a xornada foi pola grande variedade de profesionais que participaron nos diferentes eventos que a institución programou". E é que sobre o escenario do Colón compartiron mesa persoeiros dos ámbitos da dirección, da interpretación, da danza, do circo, o mundo dos monicreques, da música ou do teatro. Na inauguración da xornada, a vicepresidenta a responsábel de Cultura da Deputación da Coruña, Goretti Sanmartín, puxo de manifesto que botaba en falta "ámbitos para a confluencia de distintas xeracións das artes escénicas galegas nas que, ás veces, o diálogo é mínimo, camiñando por liñas paralelas segundo propostas escénicas e mesmo xeracións". Neste sentido, Goretti Sanmartín subliñou "o carácter multidisciplinar e interxeracional" da xornada e agradeceu a participación tanto "de profesionais que contan cunha dilatada traxectoria no mundo da escenografía galega, como das novas xeracións de artistas e creadoras". Así, amosouse convencida de que "as reflexións, a escoita e máis as experiencias compartidas aquí hoxe, de seguro que repercutirán positivamente nos futuros proxectos escenográficos". Falar e debater como algo imprescindíbel A directora e coordinadora da xornada, Cristina Domínguez, salientou na súa intervención a importancia que ten organizar este tipo de xornadas ao "reunir nun mesmo espazo a persoas de diferentes disciplinas vencelladas coas artes escénicas e performativas en xeral, para falar sobre os procesos de creación". Insistiu en que "falar e debater sobre como se crea é imprescindíbel para avanzar cara á excelencia e para afrontar con garantías a proxección futura das creacións".


Summary: A esquerda abertzale considera que a vontade de acordos do PNV "é nula" e denuncia que "continúa a vulneración de dereitos humanos, visíbel coa dispersión d@s pres@s".

A parlamentaria de EH Bildu Marian Beitialarrangoitia cre que é "momento" de chegar a acordos entre @s vasc@s para ser "don@s do futuro" porque "a porta" do presidente do Goberno español, Mariano Rajoy, seguirá "sen abrirse". Ademais, asegurou que a vontade de acordos do lehendakari, Iñigo Urkullu (do PNV) "é nula" e reprochoulle que persista en "mirar a Madrid". A abertzale recordou que as "prioridades e principais retos" de EH Bildu para o novo ano son que "as decisións sobre o noso futuro se deben de tomar aquí, sen pedir permiso a ninguén nin mirar a Madrid ou a Paris". Así mesmo, destacou que outras dúas principais liñas de traballo da coalición soberanista serán "o cambio de modelo socioeconómico e a fin da vulneración dos dereitos humanos, que hoxe en día é visíbel, diaria e constante no caso da dispersión d@s pres@s vasc@s".


Summary: Lanzou un video no que asegura que o cambio xa chegou a México e a poboación ten que denunciar e protestar polo que consideran "unha estratexia tan noxenta e agresiva" do PRI "para perpetuar a súa fraude electoral".

O colectivo Anonymous lanzou un vídeo no que se invita os cidadáns mexicanos a manterse activos nos movementos e manifestacións sociais contra unha suposta fraude electoral. No vídeo afirman que "ante todas as situacións lamentábeis polas que atravesamos polo grotesco fraude das pasadas eleccións do día 1 de xullo e mesmo desde días previos" teñen previsto actuar. Aseguran que o cambio xa chegou a México "da intelixencia contra a a malsá estupidez que asfixiou o noso país" e remítense a movementos como #yosoy132. Denuncian que "os porcos do PRI aplicaron unha estratexia tan noxenta e agresiva para perpetuar a súa fraude electoral" con pactos con medios de comunicación hai xa seis anos. Anonymous: "Aos porcos vénceselles con intelixencia" "Aos porcos vénceselles con intelixencia", continúa o vídeo de Anonymous. Aseguran que recibiron mensaxes para que atacaran as páxinas web de Televisa ou o PRI mais sinalan que "serviría de pouco". Prefiren falar de "transvolución social" co compromiso e a actuación de toda a poboación. "A xente consciente transforma o mundo", apuntan no vídeo. Entre outras actividades propostas, resalta a iniciativa da "foto por casilla" na que usuarios das redes sociais comparan fotos das sabas electorais cos resultados oficiais en internet. Tamén animan a asistir ás protestas xa que, segundo Anonymous, "Peña Nieto non será presidente do país posto que a maior parte da poboación non o quere".


Summary: A Rede de Dereitos Sociais e Galiza non se Vende fan público o Mapa crítico 2012, un traballo colaborativo "de denuncia da destrución do país" que mostra aqueles lugares sinalados "por infinidade de colectivos" que se opoñen a un modelo de explotación capitalista do noso territorio

A Rede de Dereitos Sociais e a plataforma Galiza non se Vende acaban de sacar á luz o Mapa crítico Galiza 2012, un traballo colaborativo "de denuncia e oposición á destrución do país" que, a través dunha completa infografía, amosa aqueles lugares afectados pola deforestación, as verteduras, a construción dun encoro, un parque eólico, a especulación urbanística, os asentamentos precarios, zonas de monocultivo ou plantacións de cultivos transxénicos. Segundo explican os colectivos que o elaboraron, o mapa pretende ser "unha sintética plasmación gráfica" das agresións e conflitos relacionados co medio e que foron "sinalados e problematizados politicamente por infinidade de colectivos sociais do país" que se opoñen a un modelo de explotación capitalista do territorio nacional. Así, a cartografía recolle algúns dos elementos centrais na loita pola defensa "do que é de toda a cidadanía, do Procomún: esa constelación de recursos que debe ser activamente protexida e xestionada na busca de manter o ben común". O mapa está dedicado "a todas aquelas persoas anónimas que, combativas e rebeldes, poñen o corazón e a cabeza na defensa de este pais. A todas, pero en especial a unha: Xosé Reigosa, un galego bó e xeneroso, un imprescindíbel". Reigosa, fundador membro de SOS Groba, A ría non se vende e Galiza non se vende, faleceu a finais de febreiro deste ano.


Summary: O informe do Grupo internacional de persoas expertas (Gaipe) indica que o asasinato desta activista hondureña foi "produto dun plan estruturado polos directivos de Desa, quen involucraron empregados da empresa en accións de seguimento" e en alianza coas forzas de seguridade.

Berta Cáceres foi asasinada o 3 de marzo de 2016 na súa casa, en La Esperanza (Honduras), por orde de executivos da empresa á que esta activista se opoñía. A presentación dun informe do Grupo internacional de persoas expertas (Gaipe) responsabiliza altos directivos de Desarrollos Energéticos SA (Desa) do crime, que tivo un gran impacto, non só en Lationamérica. Berta Zúñiga Cáceres, unha das fillas da asasinada, xa indicou que para a súa familia esta conclusión "non é unha sorpresa". Lembra que para eles a principal sospeitosa era a empresa e insistiron desde o primeiro momento en que se investigase nesa dirección. O informe, dixo, revela "unha evidencia tan clara que mostra a participación de cada un e describe o modus operandi de directivos da empresa" en complicidade con "funcionarios do Estado". Berta Cáceres era coordinadora xeral do Consello Cívico de Organizacións populares e indíxenas de Honduras (Copinh). A única testemuña do seu asasinato foi o ambientalista mexicano Gustavo Castro, quen ese día estaba na casa e que resultou ferido polos disparos. O documento ( "Represa de Violencia: O plan que asesinou Berta Cáceres"), ,mantén que o asasinato foi produto "dun plan estruturado polos altos directivos de Desa, quen involucraron empregados da empresa en accións de seguimento e vixilancia" de Cácares e outros integrantes de Copinh. Estes empregados actuaron "en alianza con forzas de seguridade do Estado e estruturas paralelas ás forzas de seguridade do estado de Honduras".


Summary: O BNG exixe a demisión de Rajoy e a convocatoria anticipada de eleccións pois entende que o PP "é un partido en putrefacción". Aliás advirten a Feijóo que de se probar que participou no financiamento ilegal do PP "terá que seguir o mesmo camiño".

O portavoz nacional do Bloque, Xavier Vence exixiu a saída de Mariano Rajoy do executivo español e a convocatoria de eleccións "canto antes". Segundo o líder nacionalistas "o PP é agora unha forza en putrefacción que non pode gobernar" polo que desde o BNG non aceptan unicamente a demisión do mandatario. "Se se demostra que Feijoó estivo involucrado no financiamento ilegal do seu partido na Galiza, debería seguer o mesmo camiño de Rajoy. Demitir e convocar eleccións" "Non se trata de quitar a Rajoy para que o PP poña a outro candidato" --como defende o PSOE, para Xavier Vence urxe a convocatoria dun novo proceso electoral e que "a cidadanía se pronuncie", salientou. Acorrupción que atinxe ao PP adquire para @s nacionalistas un carácter sistémico e "estrutural" que responde, din, "a un esquema de poder" en privilexio das "elites do Estado" especialmente as madrileñas. Neste senso, instan a Rajoy a saír do gobero e a convocar eleccións pois "está desacreditado". Tamén así, desde o BNG lembrar que as últimas informacións publicadas deitan luz sobre a implicación do Partido Popular da Galiza na contabilidade B do partido. Así, de acordo cos datos coñecidos esta fin de semana, importantes empresas galegas terían achegado grandes cantidades de diñeiro á campaña electoral de Manuel Fraga en 2005, data en que Alberto Núñez Feijóo xa asumira a presidencia da formación. "O que coñecemos onte sobre o financiamento do PP galego sendo xa responsábel o actual Presidente da Xunta, tamén o sitúa na mesma liña", apuntou o voceiro do BNG, Xavier Vence. Así pois, acrecentou, "se se demostra que Feijoó estivo asemade involucrado no financiamento ilegal do seu partido na Galiza, pois daquela debería seguer o mesmo camiño de Rajoy. Demitir e convocar eleccións".


Summary: Ao rexeitar o recurso formulado pola Valedora do Pobo o Supremo ratifica a anulación do nomeamento da sobriña de Fraga que, segundo o TSXG, fora outorgado "á medida", con "arbitrariedade" e "desviación de poder". En Marea, PSdeG e BNG, que fan responsable a Feijóo, concordan na necesidade de volver activar o mecanismo parlamentario para destituíla e non descartan facelo conxuntamente

"Non temos por que asumir os postulados xudiciais". En xullo do pasado 2018 o PP galego resolvía deste xeito a súa postura sobre a continuidade de Milagros Otero como Valedora do Pobo. Facíao despois de que o Tribunal Superior de Xustiza de Galicia (TSXG) anulase o nomeamento da xefa de servizo de Administración e Persoal da institución ao observar que fora outorgado con "arbitrariedade" e "desviación" de poder a María Puy Fraga, filla do catedrático de Dereito Francisco Puy, de quen Otero foi "discípula" académica na Universidade de Santiago, irmá do voceiro parlamentario do PP, Pedro Puy, e sobriña do falecido presidente Manuel Fraga.Ao rexeitar o recurso formulado pola Valedora do Pobo o Supremo ratifica a anulación do nomeamento da sobriña de Fraga que, segundo o TSXG, fora outorgado "á medida", con "arbitrariedade" e "desviación de poder"Diante desta sentenza, que considerou que o proceso fora deseñado "á medida" da beneficiada, a oposición galega activara o procedemento parlamentario para destituír a Otero, que negara calquera irregularidade e, tras revogar o nomeamento, descargara culpas no seu equipo. Pero o PP fixera uso da súa maioría absoluta para frealo. "Non imos tomar decisións firmes cando non hai unha sentenza firme", afirmara a deputada Paula Prado no nome dos populares, convencida de que "non houbo desvío de poder por parte de ninguén". O PP fiaba así a continuidade de Milagros Otero no posto á aceptación no Tribunal Supremo do recurso contra a sentenza do TSXG. Pero ese recurso vén de ser rexeitado.Nunha providencia ditada o pasado 28 de marzo e a cuxo contido tivo acceso Praza.gal, a sala do Contencioso-Administrativo do Supremo desbota tramitar o recurso da Valedora. Faino, argumenta, porque non existe "interese casacional obxectivo" para "a formación de xurisprudencia". A Sala non "aprecia" no escrito remitido pola institución galega "a formulación dun porblema xurídico que transcenda do cariz marcadamente casuístico que presenta o litixio". Por iso non tramita e impón á institución do Valedor do Pobo o pagamento das custas procesuais cun límite máximo de 2.000 euros.A oposición volve esixir a destitución "inmediata"Os grupos da oposición galega ven na decisión do Tribunal Supremo unha ratificación das súas propias advertencias. "Advertiamos de que iamos facer un ridículo espantoso ante o Tribunal Supremo e iso é o que acaba de pasar", resume a deputada do PSdeG Patricia Vilán lembrando as súas propias no debate no que o PP salvou a Otero. "O PP e o presidente Feijóo decidiron mantela agardando a que a sentenza fose firme" e agora xa o é, polo que dende o PSdeG "non imos indicar nin á Valedora nin o presidente a forma de cesamento" contemplada na lei. "Só desexamos que sexa o máis pronto posible" e "no caso de que non sexa así", advirte, o PSdeG aposta por volver promover o mecanismo parlamentario para destituíla.En Marea, PSdeG e BNG, que fan responsable a Feijóo, concordan na necesidade de volver activar o mecanismo parlamentario para destituír a Milagros Otero como Valedora do Pobo e non descartan facelo conxuntamenteNun sentido semellante o voceiro de En Marea, Luís Villares, remítese á "hemeroteca" de Feijóo para "reiterar a petición de cesamento" de Otero. "Dixo que esa decisión non era firme e que tomaría nota en canto o fose" mentres "nós diciamos moi claro que non podiamos admitir o nepotismo" e "por iso pedimos ao Parlamento que retirase a confianza a Milagros Otero por enchufar a sobriña de Manuel Fraga. A xuízo de Villares "non pode ser que a persoa encargada de facer valer os dereitos dos cidadáns ante as Administracións sexa a primeira en vulneralos" e por iso, advirte, se Otero non cesa no cargo tamén o grupo de En Marea é partidario de volver activar a destitución.Pola banda do BNG a súa deputada Noa Presas concorda con que Otero debe "cesar inmediatamente". O Bloque, resalta, xa viña advertindo de que viña actuando como "valedora do PP" e agora "fica demostrado" que "actuou como conseguidora do PP" para "favorecer a irmá do voceiro do PP". "É escandaloso e obsceno" que Otero siga no cargo e "o principal responsable" de que isto suceda "é Núñez Feijóo", que neste caso, cre a parlamentaria ourensá, está a amosar cal é a súa "rexeneración democrática", consistente en "actuar de xeito nepótico e caciquil".Neste contexto fontes parlamentarias confirman a Praza.gal que xa houbo contactos entre En Marea, PSdeG e BNG para activaren a vía prevista no artigo 5 da Lei do Valedor, o cal permite someter a continuidade da persoa titular do posto a unha votación na Cámara no caso de "notorio incumprimento das obrigas e deberes do seu cargo". As tres formación da oposición coinciden na necesidade de promover esta destitución, con lixeiras diferenzas a respecto do momento máis oportuno para facelo, polo que non desbotan que esta activación se produza de xeito conxunto.


Summary: O ministro alemán de Economía, Robert Habeck, asegura que en caso de escaseza grave, reduciríase a subministración da industria.

O anuncio da empresa gasista rusa Gazprom de que, a partir desta cuarta feira, reducirá á metade a subministración actual a través do gasoduto Nord Stream 1, creou alarma en Alemaña. Rusia insiste en "non estar interesada" en cortar o envío de gas a Europa O gasoduto actualmente opera nun 40% da súa capacidade, co que a partir desta cuarta feira reducirase un 20%, o que supón uns 33 millóns de metros cúbicos de gas por día. Este anuncio de Moscova provocou unha forte subida do prezo do gas natural en Alemaña. O ministro alemán de Economía, Robert Habeck, afirmaba que esta situación formaba parte "dun castigo de Rusia polas sancións". Mentres, desde Moscova, continúan aludindo á revisión dunha nova turbina como a causa desta redución. Alternativas enerxéticas A Unión Europea no seu conxunto -e Alemaña en particular- dependen en gran medida do gas ruso. E aínda que se están movendo rapidamente para atopar alternativas, a enerxía segue sendo unha área de vulnerabilidade. Gazprom volve distribuír gas ruso a Alemaña após 10 días de mantemento no gasoduto Nord Stream 1 Habeck asegurou que Alemaña está a traballar para reducir o consumo de gas, as subministracións desde os Países Baixos e Noruega seguirán chegando, aínda que os posíbeis escenarios para o inverno dependen da cantidade de gas que os alemáns puidesen aforrar. Así mesmo, subliñou que en caso de escaseza grave, a subministración á industria reduciríase antes que a dos fogares ou as infraestruturas protexidas, como os hospitais. A industria, de feito, xa é unha das grandes afectadas pola situación actual de restricións e viuse obrigada a limitar a súa produción ou abandonar parcialmente a súa actividade, segundo unha enquisa da Cámara de Comercio e a Industria de Alemaña.


Summary: Dous incendios forestais atópanse activos nos municipios de Santiago de Compostela e Quiroga, nunha xornada na que existe un alto risco de incendio en boa parte da Galiza.

No caso de Compostela, o incendio atópase próximo a unha zona habitada e ás inmediacións do hospital Clínico, na parroquia de San Paio. O lume, segundo Medio Rural, comezou ás 16.40. Segundo a Consellaría, "non hai perigo para as casas". Nas tarefas de extinción participan un avión e catro helicópteros, que na tarde da sexta feira sobrevoaron a cidade, sete brigadas, catro motobombas e un axente. Cando a extensión do lume chegaba ás 5 hectáreas, a velocidade do vento era de 23 quilómetros a hora, con refachos de 46 quilómetros por hora, unha humidade relativa do 54% e unha temperatura de 23 graos centígrados. A respecto do incendio de Quiroga, declarouse ás 17.16 horas na parroquia de Vilar de Tor. Traballan alí dous helicópteros, un avión, oito brigadas, catro motobombas e dous axentes.


Summary: Hoxe, no Pazo de Cultura de Pontevedra, abre as súas portas o Culturgal, o maior evento da cultura galega que decorrerá durante toda a fin de semana e que xa concentra arredor de si a maioría das novidades do libro, da música ou do audiovisual que se producen ao longo do ano.

Hoxe sexta feira comeza a novena edición do Culturgal, a Feira das Industrias Culturais Galegas que se converteu no máis importante escaparate de produtos culturais. Concertos, presentacións de libros, sinaturas de discos, eventos profesionais... e o maior espazo de networking para as nosas artes. Como din eles mesmos, "se gozas da cultura, tes que vir, se traballas na cultura, tes que estar". Unha feira que afianzou nos últimos anos un modelo de corresponsabilidade que supuxo un avance na consolidación do proxecto dado que "garante a viabilidade da feira no futuro ao fixar un equilibrio compartido no financiamento, que procede nun 60% das administracións e un 40% de público e empresas", segundo José Aldea, director do evento. A literatura, o cerne da feira A forza do sector do libro será patente unha vez máis na feira. Alí poderemos atopar boa parte dos escritores e escritoras con obra recente: desde Inma López Silva a Xosé Monteagudo, pasando por Ismael Ramos, María Lado, Teresa Moure, Carlos Taibo, Marilar Aleixandre ou Manuel Gago. Outro dos protagonistas da feira será Agustín Fernández Paz. O stand de Xerais estará dedicado a el e presentará a edición especial "100.000 exemplares" de 'Cartas de inverno' Haberá conversas sobre novela histórica, presentación de novas coleccións -como a de 'Mulleres bravas' de Urco Editora- e tamén poderemos coñecer os flamantes gañadores de varios premios, como Daniel Asorey (Repsol), Ledicia Costas (Lazarillo), Miguel Sande (García Barros), Manuel Esteban (Xerais), Iria Misa (Jules Verne) ou David Pérez Iglesias (Merlín). Outro dos protagonistas da feira, cinco meses despois do seu pasamento, será Agustín Fernández Paz. O stand de Xerais, a súa editora, estará dedicado a el e presentará a edición especial "100.000 exemplares" de Cartas de inverno, o libro de ficción máis vendido da literatura galega, só por detrás doutro clásico, Memorias dun neno labrego, de Neira Vilas. Programa musical A música será, xunto coa literatura, a raíña do Culturgal. O primeiro gran espectáculo terá lugar na sexta feira da man de SondeSeu Orquestra Folk, que cumpre 15 anos e contará con Rosa Cedrón e o Orfeón de Treixadura de convidados no escenario. E o protagonista da noite do sábado será Xosé Manuel Budiño, que celebra os 20 anos do seu primeiro traballo, cunha reedición en formato libro-disco daquel Paralaia e un espectáculo no que contará con Mercedes Peón como convidada especial. Alén dos concertos de SondeSeu e Budiño, poderemos catar boa parte dos novos proxectos musicais que foron xurdindo ao longo do ano. Alén disto, tamén poderemos catar boa parte dos novos proxectos musicais que foron xurdindo ao longo do ano. É o caso de Gelria e os seus Cantos de poeta, no que musican poemas escollidas de toda a historia da literatura. Ou Sonia Lebedynski, que presenta o seu primeiro traballo en solitario, ao igual que Berlai, que nos trae un CD/BD cunha historia do "Far West galaico", ou o Sindicato da Noite. E moitos máis: Os Amigos dos Músicos, Silvia Penide, Xoán Curiel, Coro Cantigas, o novo de Eladio y Los Seres Queridos, Ezetaerre, Fran Amil e a Tribo Incomprensíbel ou Zurrumalla. Outras artistas máis consolidadas, como Ses ou Guadi, estarán asinando os seus novos discos. As crianzas mandan Boa parte da programación da feira ten aos máis pequenos como público obxectivo. E unha das ofertas máis buscadas será a terceira entrega de María Fumaça, Aire, en formato libro-disco, acompañado nesta ocasión por un concerto na mañá do domingo con ducias de artistas. Pero haberá moito máis: un espazo permanente para xogos e xoguetes tradicionais e unha bebeteca, alén dunha chea de actividades, concerto de Pablo Díaz co seu 'Tic tac toc', obradoiros de todo tipo de caste para promover a súa creatividade, etc. Outro dos grandes atractivos será o programa 'Ciencia á feira' que achega a Unidade de Cultura Científica do CSIC Galicia e a Misión Biolóxica de Galicia Outro dos grandes atractivos desta edición será o programa Ciencia á feira que achega a Unidade de Cultura Científica do CSIC Galicia e a Misión Biolóxica de Galicia, que terá lugar na sexta feira e no sábado. Cinema Haberá cumprida presenza do audiovisual na feira. E será unha boa oportunidade para ver os documentais Camilo, o último guerrilleiro, Torre de Breoghán (o último proxecto de Luar na Lubre coa Orquestra Sinfónica) ou Os días afogados. E tamén a longametraxe de ficción Lobos sucios, un filme sobre a posguerra e o wolfram en Galiza. Expo 'Pegadas na terra' A arte contemporánea estará presente no Culturgal 2016 a través de Pegadas na terra, unha mostra colectiva comisariada por Paula Cabaleiro e Antón Sobral na que 18 artistas se achegan á natureza. Participan, entre outros, Maribel Longueira, Xurxo Oro Claro, Fran Herbello, Carla Andrade e Xoán Cerviño. Xornadas profesionais Se es un/ha profesional da cultura, tes que estar. Por exemplo, Escena Galega celebra na sexta feira as súas xornadas profesionais, ao igual que AGAPI ou a Asociación Galega de Profesionais da Xestión Cultural, que realizará alí a súa asemblea. Tamén estará presentes unha manchea de cooperativas culturais, tanto con stand propio como agrupadas dentro do Consello Galego de Cooperativas.


Summary: Aspas, con dous goles, e Orellana lideraron un encontro no que o Dépor non mereceu unha derrota tan dura. Vídeo das afeccións a cantar o Himno Galego no interior.

Celta e Dépor chegaban ao derbi con dúbidas pairando sobre ambas as dúas equipas, cada unha por motivos diferentes mais as dúas conscientes do que se xogaban en Balaídos para escorrentar pantasmas e manter o pulso das súas respectivas apostas. Gañou o Celta, cun 4-1 que non admite dúbida. Un resultado incontestábel mais que tamén é excesivo para un Dépor que non mereceu unha derrota tan dura. O himno galego, cantado conxuntamente polas dúas afeccións, daba o mellor inicio a 'O Noso derbi'. O Celta saiu enchufado desde o minuto un, consciente de que se lle outorgaba o papel de favorito e de que nestes anos está a termar do título de rei do fútbol galego. Construíndo, movendo rápido, os celestes axexaban a portería deportivista. No minuto 32 un gol de Hugo Mallo abría o marcador. Axiña contestou o Dépor, que a través de Albentosa marcou o seu primeiro gol fóra de casa nesta Liga. Silenciou Balaídos a abriu uns minutos nos que os coruñeses dominaron o campo, arrinconando os celestes. Porén, a segunda metade foi outra cousa. Un inmenso Orellana, un xogador cuxa calidade non deixa de se amosar nas citas chave, e un Aspas enchufado lideraron o Celta fronte a un Dépor que foi perdendo fol a medida que pasaba o encontro. Aspas, que nunca marcara nun derbi oficial, meteu dous goles. Orellana tamén tivo a súa recompensa cun tanto. "É a nosa culpa" recoñeceu Albentosa finalizado o encontro. "É un dos días máis felices da miña carreira", manifestaba un Aspas exultante. "Na área son determinantes, de medio campo para adiante non se pode comparar. Precisan menos que nós para facer un gol", resumía Gaizka Garitano, adestrador deportivista. Berizzo, técnico celeste, foi franco: "É un resultado abultado, quizás demasiado castigo para o rival". Ficha técnica Celta (4): Sergio Álvarez; Hugo Mallo, Cabral, Roncaglia, Jonny; Radoja, Hernández, Wass; Bongonda (Marcelo Díaz, min.74), Orellana (Sisto, min.90) e Aspas (Rossi, min.88). Deportivo (1): Lux; Juanfran, Albentosa, Sidnei, Fernando Navarro; Bruno Gama (Marlos Moreno, min.64), Guilherme (Borges, min.80), Mosquera, Fajr; Babel (Carles Gil, min.73) e Andone. Goles: 1-0 Hugo Mallo, min.32; 1-1 Albentonsa, min.36; 2-1 Aspas (p), min.60; 3-1 Orellana, min.77; 4-1 Aspas, min.83 Árbitro: Álvarez Izquierdo (colexio catalán). Amonestou Hugo Mallo polo Celta de Vigo, e Albentosa, Guilherme, Sidnei e Mosquera polo Depor.


Summary: O coordinador xeral de CxG, Xoán Bascuas, trasladou a oferta ao voceiro de Anova, Xosé Manuel Beiras. A coalición basearíase "na defensa do autogoberno, o estado de benestar e a democracia"

Compromiso por Galicia , a través do seu coordinador xeral, Xoán Bascuas, vén de manifestar a disposición a concorrer xunto con Anova ás eleccións autonómicas do 21 de outubro, unha achega que, sinala, "á espera da ratificación do Consello Político Nacional" de CxG deste sábado. Para Bascuas, a coalición "a dúas bandas" debe ter como principais alicerces "a defensa do autogoberno, do estado de benestar e da democracia". Bascuas lembra que dita oferta foi xa trasladada ao voceiro de Anova en días pasados, alén de sinalar que unha coalición "xenuinaente galega" tería tamén como un dos seus campos de traballo rexeitar que a crise sexa empregada como unha excusa "para a recentralización e a eliminación de servizos sociais". Programa "realista" Desde CXG enténdese que esta coalición a "dúas bandas" tería que sustentarse en achegas e alternativas "contundentes e realistas" e acordes cos "tempos que vivimos". Nesta liña, algunha das propostas se centrarían en cuestións como "unha nova fiscalidade onde paguen máis os que máis teñen, a blindaxe da sanidade e da educación pública, a reordenación territorial e a reformulación do estado para recoñecer a plurinacionalidade. Primarias Bascuas tamén asume como "necesario" que tanto a persoa que sexa candidata á presidenza da Xunta por esta coalición, como aquelas que encabecen as listas das mesmas nas circunscricións provinciais deben de sair dunhas primarias abertas "ao conxunto da cidadanía".


Summary: As e os edís que fan parte da xunta de goberno e que o 30 de maio aceptaron pagar con diñeiro público a defensa legal do concelleiro Adrián Varela, imputado na operación Pokemon, declararán o 19 de decembro en relación a un delito de prevaricación.

As e os sete integrantes do Goberno municipal de Compostela que fixeron parte da xunta local realizada o 30 de maio foron imputad@s por un delito de prevaricación. Na devandita xuntanza acordouse pagar con diñeiro público a defensa de Adrián Varela, concelleiro de Deportes e imputado na 'operación Pokemon' contra a corrupción política. No concreto, Varela terá que responder dos delitos de falsificación de documentos, tráfico de influencias e aceptación de subornos. Da imputación librouse o rexedor, Ángel Currás, e a primeira tenente da alcaldía, Reyes Leis. Malia faceren parte do órgano de goberno imputado, non asistiron á sesión do 30 de maio. O PP ve "persecución política" e di que "reforza o goberno" Así as cousas, foi a propia voceira do grupo municipal do PP compostelán, María Pardo, portavoz á súa vez da Xunta de Goberno, quen informou en rolda de imprensa de que @s sete edís recibiron un auto de imputación en virtude do cal terán que declarar o 19 de decembro no xulgado de instrución nº1 de Compostela por prevaricación. Ficando ela propia imputada, Pardo remarcou que a decisión adoptada naquela xunta de goberno "está axustada a dereito" e considerou que a imputación de todo o Executivo municipal responde "a unha persecución política clara" que "reforza o goberno" porque "a xente non é parva e ve como se xoga á política desde todas as frontes". Canda esta concelleira están tamén imputad@s @s edís Amelia González, Francisco Noya, Cecilia Sierra, José Luis Bello, María Castelao e Juan de la Fuente. É a segunda imputación para este último, concelleiro de Obras, quen está considerado tamén responsábel dun delito de falsidade documental en relación ao caso das facturas falsas que presentaban asociacións veciñais próximas ao PP compostelán para accederen a subvencións. Imputad@s 10 d@s 13 concelleir@s en activo Así as cousas, aos sete autos de imputación comunicados nesta terza feira cómpre acrecentar outros tres, todos no marco da operación Pokemon: contra o propio Varela; contra a edil de Educación, Rebeca Domínguez; e contra o alcalde, Ángel Currás. Cumpriría engadir tamén o nome de Albino Vázquez Aldrey, ex-concelleiro de Seguridade Cidadá imputado na operación Manga, quen demitiu do cargo após declarar perante a xuíza de instrución, Pilar de Lara, quen decretou para el liberdade baixo fianza de 15.000 euros. Tamén deixou o cargo o ex-rexedor municipal, Gerardo Conde Roa; imputado na mesma operación contra a corrupción, deixou o cargo en abril de 2012 ao ser acusado --e posteriormente condenado-- por non pagar a Facenda máis de 291.000 euros correspondentes ao IVE pola venda de 61 vivendas a través dunha promotora da cal é titular. O edil pediu que o Concello lle pagase @s avogad@s Foi o propio Adrián Varela quen solicitou que o Concello de Compostela --gobernado polo PP con maioría absoluta e onde están imputad@s 10 d@s 13 edís en activo-- se fixese cargo das facturas que carrexará a súa defensa legal. A solicitude foi aceptada ao entender que os delitos dos que está considerado responsábel producíronse como consecuencia das funcións que exerce no consistorio. Así, o acordo aprobado en xunta de goberno dá luz verde a "que os gastos de representación e defensa procesual do concelleiro [...] sexa asumido polo orzamento municipal de acordo aos dereitos que como membro da corporación lle asisten [...]". Non se fixa, por tanto, ningún linde na partida destinada a tal efecto, abrindo a porta a que @s outr@s imputad@s procedan da mesma maneira que Varela e soliciten tamén cobertura legal con cartos públicos. O Tribunal Supremo ten sentenzado en prol de que as administracións públicas se fagan cargo da defensa de cargos públicos mergullad@s en procesos xudiciais, mais sempre e cando fiquen absolt@s de todos os delitos que se lles imputan. Porén, no caso de Adrián Varela, a resposta favorábel chegou antes mesmo de que prestase declaración perante Pilar de Lara: a comisión de goberno deu o visto e prace o 30 de maio e o edil prestou testemuño o 17 de xuño.


Summary: A pregunta foi rexistrada esta quinta feira por 'Os Pobos deiden', a coligazón europea da que fan parte BNG e EH Bildu.

A 'Operación Jaro', operativo da Audiencia Nacional que decorreru vai para un ano e procedeu á detención de 9 independentistas e á ilegalización de facto da organización política Causa Galiza, chegou esta quinta a Bruxelas. 'Os Pobos deciden', a marca coa concorreron ás eleccións europeas de 2014 o BNG e EH Bildu, canda outras formacións, rexistrou esta quinta feira unha pregunta dirixida á Comisión Europea. O escrito está asinado por Jon Juaristi quen ocupa esta quenda o escano comunitario que partilla con Ana Miranda. Na pregunta explícase como o 30 de outubro de 2015 "foron asaltados os domicilios de 9 militantes de Causa Galiza", que foron detidos polas forzas de seguridade. Un ano despois, a organización está ilegalizada e os nove independentistas agardan polo xuízo. No texto fálase de que o "vulneración de dereitos humanos e garantías legais" en todo o procedemento mobilizou axentes políticos, sociais e sindicais galegos contra esa ilegalización e pola fin do proceso. Juaristi afirma que hai un "grave déficit democrático" no Estado español que ten a súa expresión en medidas e decisións como, entre outras, a ilegalización e suspensión de organizacións políticas, o que constitúe para o eurodeputado unha vulneración da Carta dos dereitos fundamentais de Europa. Por iso, pregunta á Comisión Europea se ten coñecemento do acontecido con Causa Galiza e da vulneración da manecionada carta europea.